kardosdrur/scandi-wiki huggingface dataset:
Hagen von Ortloff

Hagen von Ortloff (født 15. maj 1949 i Zwickau) er en tysk fjernsynsmedarbejder. Han er især kendt for den succesfulde programserie Eisenbahn-Romantik på SWR, hvor han var vært fra starten i 1991 og indtil udgangen af 2015.

Efter faderens død i 1957 tilbragte han barndommen hos sin bedstemor i Dresden. I 1960 flyttede han over til sin mor i det daværende Vesttyskland. Han boede her nær Heilbronn og gik bl.a.a. på Justinus-Kerner-Gymnasium nær Weinsberg, hvor han lagde navn til en årlig pris for fremragende socialt engagement.

I 1975 blev han udlært fra Hochschule der Medien Stuttgart. Derefter studerede han sociologi, statskundskab og Erhvervsvidenskab på Stuttgart Universitet hvor han afsluttede i 1984 som Magister rer. pol. Inden da var han i 1977 blevet tilknyttet tv- og radiostationen Süddeutscher Rundfunk (SDR, 1998 fusioneret til SWR) som freelancemedarbejder. Her indledtes i 1991 den stadig kørende programserie Eisenbahn-Romantik (Jernbaneromantik) med Hagen von Ortloff som leder og vært fra starten og indtil udgangen af 2015, hvorefter programmet sendes uden vært. Han fortsætter dog sit parallelle arbejde som vært på RioGrande-Videos dvd-serier, ER-Video-Express og Modellbahn TV.

Et lidt specielt bevis på, at Hagen von Ortloff er et kendt ansigt blandt tyske jernbaneentuasiaster er, at firmaet Preiser, selv kendt for at lave figurer til modeljernbaner, har lavet et sæt med figurer med ham, en kameramand og en assistent i størrelsesforholdet 1:87 (skala H0). Figurproducenterne benytter normalt kun ukendte personer og typer som forbilleder, men her er Hagen von Ortloff som en af de få undtagelser kommet i eksklusivt selskab med bl.a. Konrad Adenauer og Barack Obama.

Eksterne henvisninger 
 Er stellt die Weichen ,  portræt af Hagen von Ortloff, SWR.

Noter 

Journalister fra Tyskland
Tv-personligheder
Lyngby Turistfart

Lyngby Turistfart er et privat busselskab stiftet i 1947 af vognmand Rich. Andersen. Selskabet har sit hovedsæde i lokaler i Rødovre på Islevdalvej 110 og besidder en vognpark på 23 busser.

Eksterne henvisninger 
 Lyngby Turistfart

Busselskaber i Danmark
Etableret i 1947
London Records

London Records er et pladeselskab der blev grundlagt i 1947. Det har hovedkvarter i England, og originalt markedsførte det plader til USA. Canada og Latinamerika fra 1947 til 1979, hvorefter den blev et semi-selvstændigt pladeselskab.

London Records opstod som følgerne af uenighed i selskabet mellem den engelske afdeling af Decca Records, og den samme afdeling i USA. London Records udgav den engelske Deccas plader i USA, og fik navnet London Records siden den ikke kunne bruge Decca navnet det. De udgav blandt andet musik fra Bill Haley, Carl Perkins, Eddie Cochran, Chuck Berry, Roy Orbison, Billy Vaughn, Mantovani, Harry James, Pat Boone, Ricky Nelson, Little Eva og The Rolling Stones.

Eksterne henvisninger 
http://www.discogs.com/label/London+Records

Etableret i 1947
Pladeselskaber fra Danmark
Warner Music Group
Modermælk

Modermælk er den mælk en kvinde producerer i en periode efter en fødsel. Det udgør den primære ernæringskilde for nyfødte indtil de bliver i stand til at indtage fast føde og fordøje en bredere vifte af madprodukter.

Produktion 
Under indflydelse af hormonerne prolaktin og oxytocin producerer kvinder mælk efter graviditet til at amme deres baby. Den førstproducerede mælk er ofte omtalt som råmælk og kendetegnes ved at indeholde store mængder immunoglobulin, der beskytter barnet i den første tid indtil dets eget immunsystem fungerer tilfredsstillende. Samtidig skaber det en mild afførende effekt, der udstøder meconium og hjælper til at bilirubin ikke opbygges. Herudover har man også fundet ud af at modermælk indeholder glycerol monolaurate (GML), som dræber skadelige bakterier og lader gavnlige bakterier leve.

Der er mange grunde til at en mor ikke kan producere modermælk. En grund hertil kan være at moren ikke ammer sit barn ofte nok. Jo mere der gives bryst, desto mere mælk produceres. Nogle kvinder tager bukkehorn for at øge produktionen. Er der stadig ikke nok mælk må forældrene ty til erstatninger, modermælkserstatning.

Næringsindhold 
Modermælken indeholder al den næring et i øvrigt sundt og raskt barn har brug for i perioden fra fødslen og frem til 6 månedersalderen. For tidligt fødte børn og syge børn kan have brug for ekstra næring.

Hovednæringsstoffer er protein, kulhydrat og fedt.

Protein 
Proteinkoncentrationen er højest i råmælken og falder gradvist i overgangsmælken til et nogenlunde konstant niveau omkring 0,7 – 0,8 g/100 ml fra ca. 2 – 3 uger efter fødslen. Der er dog stor individuel variation i proteinkoncentrationen.

Kulhydrat 
Kulhydratkoncentrationen er lidt lavere i råmælken, men ligger ellers relativt kontant omkring 7 g/100 ml.

Fedt 
Der er stor variation i fedtindholdet i modermælk. Fedtkoncentrationen stiger under tømningen af brystet, således at der mest fedt i de sidste minutter inden barnet slipper brystet. Fedtindholdet kan variere fra 2 – 8 g/100 ml.

Se også 
 Baby Gaga - is af modermælk

Kilder/referencer

 
Bryst
Kropsvæsker
Barinas

Barinas er en af Venezuelas 23 delstater (estados). Hovedstaden i delstaten har samme navn. Barinas er underinddelt i 12 kommuner (municipios) og 45 sogn (parroquias).

Landets tidligere præsident, Hugo Chávez, blev født i denne delstat. Hans bror, Adán Chávez er guvernør.

Delstater i Venezuela
Guárico

Guárico er en af Venezuelas 23 delstater (estados) og er beliggende centralt i landet. Delstaten er underinddelt i 15 kommuner (municipios) og 21 sogn (parroquias) og dens hovedstad hedder San Juan de Los Morros.

Delstaten er opkaldt efter floden ved samme navn, hvilket kommer fra ordet cacique, der på et indiansk sprog betyder "lederen af stammen".

Eksterne henvisninger 

Delstater i Venezuela
Trujillo (delstat)

Trujillo er en af Venezuelas 23 delstater (estados) og er beliggende i den vestlige del af landet. Delstaten er underinddelt i 20 kommuner (municipios) og 82 sogn (parroquias), hvilket gør det til den mest politisk inddelte delstat i landet. Dens hovedstad har samme navn.

Delstater i Venezuela
Skylla og Charybdis

Skylla og Charybdis er to søuhyrer, der ifølge græsk og romersk mytologi huserede i messinastrædet mellem Italien og Sicilien. Skylla var engang en smuk pige men da hun badede i vand forgiftet af troldkvinden Kirke, blev hun forvandlet. Hun voksede til enorm størrelse, hendes ben voksede sammen til en lang skællet hale, ulvehoveder voksede ud af hendes bug og hun fik adskillige grusomme hoveder med lange halse og sylespidse tænder. Skylla var pga. sin størrelse fanget i det smalle stræde hvor hun måtte leve af at æde de søfolk der passerede hende. Og hvordan kan det så være, at Skylla ikke er der i dag? Ifølge visse fortællinger blev hun til sidst forvandlet til en klippe som kan ses den dag i dag. Charybdis havde modsat Skylla altid været et uhyre. Uhyret lurede på havbunden under en stor malstrøm, som de arme sømænd blev suget ned i. Det er nok tvivlsomt, at der i virkeligheden lurer et uhyre på havbunden, men der findes ganske rigtigt strømhvirvler i Messinastrædet. Odysseus overlevede at sejle gennem strædet takket være oplysninger fra Kirke. (Homer: Odysseen 12.85-126;234-259).

Kilder og henvisninger 

 
 

Væsener i græsk mytologi
Ord og vendinger
Herdis Bjerg

Herdis Hallas Bjerg, født Herdis Hallas Hermansen (1. september 1920 i Bredsten Sogn – 18. september 1973 i Randers) var en dansk socialrådgiver og politiker, der var medlem af Randers Byråd fra 1970 til sin død, valgt for Socialdemokraterne.

Gift i 1951 med regnskabsfører Ingvor Bjerg, med hvem hun fik tre børn: Lars Hallas Bjerg (1952), Helga Hallas Bjerg (1955) og Henrik Hallas Bjerg (1957). 

Hun var i adskillige år aktiv i Mødrehjælpen og Dansk Kvindesamfund tildelte hende i 1972 Mathildeprisen for hendes betydelige virke for retten til fri abort.

Eksterne henvisninger 
 Dansk Kvindebiografisk Leksikon – Herdis Bjerg

Referencer 

Medlemmer af Randers Byråd
Personer i Dansk Kvindebiografisk Leksikon
Kommunalbestyrelsesmedlemmer fra Socialdemokraterne
Danskere i 1900-tallet
Kvinderetsforkæmpere fra Danmark
Socialrådgivere fra Danmark
HowStuffWorks

HowStuffWorks (HvordanTingFungerer) er en websted skabt af Marshall Brain, som nu ejes af the Convex Group. Sitet er dedikeret til at forklare, hvordan mange ting fungerer. I starten havde hjemmesiden mest fokus på science fiction og maskiner, men sidenhen er indholdet blevet udvidet til en større række områder. Man kan blandt andet læse om, hvordan chokolade går fra at være et lille frø i kakaoplanten til et hit i ­fredagsslik-blandingen, lære fastfoodens historie fra ­dengang begrebet blev opfundet på restauranten White Castle i Kansas i 1921, fordybe sig i den horror­agtige, men helt reelle sygdom alien hands-­syndromet, eller man kan lære, hvordan man nemmest bruger sin iPod.

Blandt de mange artikler på sitet er også et overblik over science fiction-filmenes mest klassiske fejl, og der er en gennemgang af, hvordan alverdens mest seje ­rumskibe ville flyve i virkeligheden og ikke bare på film.

På hjemmesiden kan man også dykke ned i begreber som kærlighed, skilsmisse og kunst, så man hurtigt kan blive klogere på både de konkrete og mere følelsesmæssige sider af den slags.

HowStuffWorks har desuden en søgefunktion på engelske ord, der giver uddybende svar på, hvordan både landet Danmark, Legoklodser, en busk, præsident George W. Bush eller nærmest hvad som helst i denne verden virker.

Populære features 
 Links til indhold via ti HowStuffWorks kanaler:
 Videnskab
 Computer
 Elektronik
 Underholdning
 Sundhed
 Hjem
 Penge
 Menneske
 Biler
 Shopping
 En dagens artikel (“Today at HowStuffWorks”) samt yderligere artikler om andre aktuelle emner for dagen;
 Mulighed for at søge HSW med Google;
 Product anmeldelser fra Forbruger Guide (Consumer Guide®);
 Anmeldelser af hoteller, restauranter og kursteder fra den Mobile Rejse Guide (Mobill Travel Guide®);
 Dagens fakta og citat;
 Dagens læserspørgsmål;
 HowStuffWorks email nyhedsbrev abonnement;
 Et print og online magasin for 4. til 8. klasse elever og lærere;
 The HowStuffWorks Shopper, hvor besøgende kan undersøge produkter og finde de bedste priser fra online butikker.
 En læserkommentar feature

Eksterne henvisninger 
 HowStuffWorks

Læringsnetsteder
Brømsehus

Brømsehus var en dansk fæstning, som Valdemar Atterdag opførte cirka 1360 ved Brømsebækkens munding i Blekinge. Brømsehus var en vigtig grænsefæstning mellem det dengang danske Blekinge og Sverige. Borgen lå på en banke med udsigt til Kalmarsundet, og var befæstet med flere voldgrave. Der findes stadig rester af borgen.

Danmarks historie
Slotte i Blekinge
Ruiner i Sverige
Storvorde-Sejlflod Pastorat

Storvorde-Sejlflod Pastorat består af Storvorde Sogn og Sejlflod Sogn. 
Siden reformationen i 1536 har de to sogne været sammen i et pastorat, men fra 1825 til 1893 var de adskilt. Storvorde Sogn kom ind under Romdrup-Klarup Pastorat, mens Sejlflod Sogn kom ind under Gudum-Lillevorde Pastorat. 
I 1893 blev Storvorde og Sejlflod Sogne lagt sammen igen til et pastorat, men det var ikke før 1894 at en præstegård var færdigbygget. I 1975 blev en ny præstegård bygget og den hidtil gamle præstegård blev solgt.

I 2011 blev præstegården delvist nedrevet til fordel for anlæggelsen af en sognegård, der huser bl.a. kirkekontor og sognesal. Sognegården og den tilhørende præstegård (embedsbolig for sognepræsten) er tegnet af Christensen og Rottbøll A/S, Aalborg.

Den nuværende sognepræst hedder Niels Lassen og har været ansat siden 15. december 2008.

Kilder 
 Hjemmeside for Storvorde-Sejlflod Pastorat
 Liber daticus for Storvorde-Sejlflod Pastorat, skrevet af H. P. Pontoppidan m.fl.

Pastorater i Aalborg Stift
Klampenborg Galopbane

Klampenborg Galopbane ligger i Klampenborg ved Ordrup Mose. Galopbanen blev indviet søndag den 5. juni 1910. Ved åbningen – og i en årrække derefter – var det officielle navn Klampenborg Væddeløbsbane.

Det er den eneste hestevæddeløbsbane i Danmark, hvor der alene afvikles galopløb. Banens underlag er græs.

Løb på Klampenborg Galopbane 
Hvert år afvikles der 20 væddeløbsdage med højdepunkter med de fem klassiske løb The Macallan Derby, Dansk Oaks, St. Leger, Mowerina og 2000 Guineas. Banen arrangerer tillige en "Damernes dag" med hoppeløb samt en gentlemen's day.

Derby 

Derby er det mest prestigefyldte danske galopløb og afvikles en gang om året, hvor der kæmpes om en præmiesum på kr. 1.000.000. Derbyet er et løb for 3-årige heste og rides over 2400 meter og er inspireret af det engelske The Derby Stakes. Løbet er historisk blevet afviklet om søndagen, men blev i 2023 afviklet på en lørdag. Her samles 6000 mennesker til folkefest omkring galopløb. Siden 2018 har løbet været sponseret af whiskybrandet

Film optaget på Klampenborg Galopbane
En række film har medtaget en række centrale scener optaget på Klampenborg Galopbane, herunder:
 Plat eller Krone (1937)
 Det store løb (1952)
 Kampen om Næsbygaard (1964)
 Krybskytterne paa Næsbygaard (1966)
 Rainfox (1984)
 Krummerne 2 - Stakkels Krumme (1992)
 Sommerdahl (2022)

Referencer

Eksterne henvisninger 
 Klampenborg Galopbanes hjemmeside

Galopbane
Hestevæddeløbsbaner i Danmark
Etableret i 1910
Galopsport
Elleholm

Elleholm er en landsby og tidligere by i Blekinge. Landsbyen ligger 6 km vest for Karlshamn på øen af samme navn ved Morumsåen. På Elleholm ø lå tidligere Elleholm Slot, som tilhørte biskoppen i Lund. 

I begyndelsen af 1400-tallet blev slottet forpagtet til ridderen Axel Pedersen Thott, men blev indløst i 1424. Ved Engelbrekt Engelbrektsens oprør i 1436 blev ærkebispens ejendom beskadiget, hvilket Karl Knutsson måtte erstatte. Kronen overtog ejendomen ved reformationen. I midten af 1500-tallet havde Hartvig Bilde Elleholm Slot og Len som pant. 

Elleholms gods ejes i dag af slægten Schander.

Omkring slottet fandtes tidligere en lille by på holmen. Den fik 3. februar 1450 købstadsprivilegier af ærkebiskop Tuve Nielsen Juul. Byen blev sat i brand og ødelagt af svenskerne i 1564, og købstadsrettighederne blev overført til Sølvisborg. De blev fornyet 1584, men tabtes igen i 1600. Efter Roskilde-freden hørte byen til Sverige.

Se også 
Avskær
Christianopel
Lykkeby

Byer i Karlshamns kommun
Modermælkserstatning

Modermælkserstatning er et produkt, som kan benyttes i stedet for modermælk til ernæring af spædbørn.
Modermælkserstatning findes i pulverform, som blandes op med kogt afkølet vand eller som færdigblandet produkt, der lunes.

Modermælkserstatning er fremstillet på basis af komælk og kan derfor fremprovokere allergi hos børn. Børn, der fået konstateret mælkeallergi, bør have modermælk eller højt hydrolyseret modermælkserstatning.

Sundhedsstyrelsen og WHO anbefaler brugen af modermælk frem for modermælkserstatning, hvis det er muligt.
Der kan dog være mange forskellige faktorer, der umuliggør amning eller udmalkning af modermælk, og der er ikke set væsentlige forskelle i vækst og udvikling mellem børn, der er ammet og børn, der har fået modermælkserstatning.

Referencer 

Ernæring
Modermælk
Landkreis Güstrow

Landkreis Güstrow var en Landkreis i den tyske delstat Mecklenburg-Vorpommern, som eksisterede fra 1994 til 2011. Den lå syd for landkreisene Bad Doberan og Nordvorpommern, vest for Demmin, nord for Müritz og Parchim samt øst for Nordwestmecklenburg. Hovedbyen var Güstrow med omkring 31.000 indbyggere.

Under landkreisreformen i 2011 blev landkreisen lagt sammen med Landkreis Bad Doberan til den nye Landkreis Rostock.

Byer og kommuner 
(indbyggertal pr. 31. december 2006)

Amtsfrie byer
 Güstrow, (31.083)
 Teterow, (9.387)

Amter med tilhørende kommuner/byer

Nedlagte kreise i Mecklenburg-Vorpommern
Dværgen fra Normandiet

Dværgen fra Normandiet er en roman fra 1988 af den danske forfatter Lars-Henrik Olsen. Romanen handler om, hvordan fire sypiger broderer Bayeux-tapetet.

Første og anden udgave udkom på Mallings Forlag og følgende udgaver i 2004 og 2007 på Carlsen A/S, som købte Mallings Forlag i 1997.

Bogen er senere blevet fulgt op af yderligere to bøger; En Lang Rejse (2000) og Kongens Død (2011).

Referencer

Eksterne henvisninger 
 bibliotek.dk – Dværgen fra Normandiet 

Bøger af Lars-Henrik Olsen
Litteratur i 1988
Båstad

Båstad () er en by i det nordvestlige Skåne i Sverige. 

Båstad ligger på Bjärehalvöns nordøstlige del ved Hallandsåsen og ud til kysten af Kattegat. Den har et areal på og et befolkningstal på  indbyggere. Den er hovedby i Båstads kommune, Skåne län, Sverige.

Historie 

Byen nævnes første gang i 1450 som Botstædæ, senere Baadsted. I 1462 fik byen dansk stadsret. Under den nordiske Syvårskrig og under Horns krig rykkede svenske tropper ind og byen blev brændt ned. Efter Freden i Roskilde kom hele Skåne til Sverige, og dermed også Båstad.

Se også 
 Sveriges købstæder

Referencer

Eksterne henvisninger 

Byer i Skåne län
Seværdigheder i Skåne län
David Littman

David Gerald Littman (4. juli 1933 – 20. maj 2012) var en britisk lobbyist, der siden 1986 fungerede som repræsentant for World Union for Progressive Judaism (Verdensunionen for progressiv jødedom) og andre NGO'er ved FN's højkommisær for flygtninge i Geneve. Han var gift med Bat Ye'or.

Faglitterære forfattere fra Storbritannien
Jøder fra Storbritannien
Lunds Stift

Lunds Stift er et stift i Svenska kyrkan. Det var et dansk stift indtil 1658.

Historie 

Lunds Stift blev oprettet 1060 ved en deling af Roskilde Stift, hvorved man under Lunds bispestol lagde nordvestre Skåne og Halland; af søndre og østre Skåne samt Blekinge og Bornholm dannedes et særskilt stift med bispesæde i Dalby. Efter kort tid – dog ikke før 1067 – forenedes imidlertid Dalby Stift med Lunds. Fra 1104 havde stiftets overhoved som ærkebiskop oversyn over kirken i de tre nordiske riger indtil 1152, da Norge fik sin egen ærkebiskop, og for Sveriges vedkommende til 1164, da Uppsala blev ærkebispesæde, omend selv derefter indtil reformationen, Lunds ærkebiskopper havde krav på overhøjhed over kirken i Sverige. 

Efter den danske erobring af det nordlige Estland blev det der oprettede Reval bispedømme lagt under Lund ærkebispesæde.

Ærkebispen af Lund blev landets rigeste bisp, ikke mindst fordi kongerne gav store mængder af gods og privilegier til ærkebisperne. Under de to første ærkebisper, Asser og Eskil, som begge var af slægten Thrugotsønnerne, førtes af og til en selvstændig politisk kurs i forhold til kongerne, mens de to næste ærkebisper af Hvide-slægten, Absalon og Anders Sunesen var trofaste støtter for Valdemarstidens konger. Fra 1254 til 1319 kæmpede derimod Jakob Erlandsen, Jens Grand og Esger Juul med få års mellemrum for så vidt muligt at frigøre ærkebispen og kirken fra kongens overhøjhed. Senmiddelalderens ærkebisper var som regel udnævnt på kongelig foranledning og samarbejdede da sædvanligvis loyalt med kongen, om end de også besad hovedroller i rigsrådet og dermed i dettes politik over for kongemagten. Embedet som ærkebisp blev afskaffet med reformationen i 1536.

Ærkebispens særlige embedstegn var palliet, et hvidt bånd af uld besat med seks sorte kors, som han personligt skulle afhente hos paven i forbindelse med sin udnævnelse. Hans særlige opgaver var at indvie de andre bisper i kirkeprovinsen, at føre tilsyn med dem, at sørge for at afholde provinsialsynoder, lovgivende forsamlinger for hele kirkeprovinsen, samt at dømme i retssager, der blev appelleret fra de undergivne bispers domstole. Derudover passede ærkebispen embedet som bisp i det bispedømme, der var underlagt hans myndighed .

Fra 1537 bar stiftets overhoved titlen superintendent, men fik atter i 1611 titel af biskop. 1645 udskiltes Halland og 1660 Bornholm fra stiftet. 

1678-1680 tilhørte østre Blekinge Kalmar stift.

Se også 
 Lunds bisperække

Referencer

Eksterne henvisninger 

 http://img.kb.dk/tidsskriftdk/pdf/hto/hto_9rk_0003-PDF/hto_9rk_0003_98572.pdf
 Lunds stifts hjemmeside

Skåne
Blekinge
Tidligere stifter i Folkekirken
Danmarks historie
Stifter i Svenska kyrkan
Hardeshøj

Hardeshøj er en landsby med ca. 40 indyggere og færgeleje på det nordlige Als. Hardeshøj er et gammelt udskibningssted hvor der i omkring 300 år været en færge til Ballebro på Sundeved.

Færgen M/F Bitten Clausen sejler dagligt hver halve time til Ballebro fra et relativt nyt færgeleje. Det tidligere færgeleje benyttes til fritidsformål. Der er en bro til større både og kuttere og en mindre jollehavn.

Færgekroen Hardeshøj Kro er fra 1721, og anvendes nu til feriboliger. Mod vest ligger et større strandengorområde, der er omfattet af naturbeskyttelsesloven. 

I nærheden af færgelejet ligger motorcykelklubben MC Kædens klubhus, der har ca.  65 medlemmer.

Historie 
Indtil 1634 gik landevejen "Oksevejen" fra Hardeshøj til Mjels og videre over Stegsvig og Farresdam til Holm. Der var store dæmninger over begge havbugter, men den store stormflod i 1638 rev dæmningerne bort og siden den tid har den ældste forbindelse mellem de to byer været afbrudt.

Det menes at det var Ridder Mogens Harder der oprettede den første overfart fra Hardeshøj til Ballebro. Årsagen var at Ridder Mogens Harder havde jord på begge sider af fjorden. Man har kendskab til, at der har været færgefart mellem Hardeshøj og Ballebro helt tilbage til 1683, hvor ruten er indtegnet på et kort.  1720´erne havde færgemanden 3 både for at tilfredsstille behovet. To store til vogne og heste og en lille til at sætte passagerer over i. Man sejlede efter behov, hvis der var folk i Ballebro som skulle sættes over, rejste man et bræt, når ”færgen” skulle til Ballebro. Et lille bræt for en lille båd og et stort bræt for en stor båd.

Under krigen i 1864, var der mangel på soldater med erfaring og træning, og en alvorlig mangel på officerer gjorde situationen værre. For at reducere disse risici så meget som muligt, blev nogle af regimenterne sendt til Nordborg og Hardeshøj. 

I isvintrene under og efter besættelsen var isen så tyk, at man kunne cykle over Alssund fra Hardeshøj til Ballebro.

Fra 1976 til 2001 sejlede M/F Jacob Hardeshøj, da den blev afløst af M/F Bitten Clausen.

Eksterne henvisninger 
  Erobringen af Als

Færgehavne
Lokaliteter på Als
Lokaliteter i Sønderborg Kommune